b'\n_START_ARTICLE_\nSecond Life\n_START_SECTION_\nVirtualaus pasaulio savyb\xc4\x97s\n_START_PARAGRAPH_\n\xe2\x80\x9eSecond Life\xe2\x80\x9c skirtas \xc5\xbemon\xc4\x97ms, kuriems yra per 16 met\xc5\xb3. Ta\xc4\x8diau yra regionas skirtas ir 13\xe2\x80\x9315 met\xc5\xb3 asmenims._NEWLINE_Programoje yra \xc4\xafdiegtas trij\xc5\xb3 dimensij\xc5\xb3 modeli\xc5\xb3 k\xc5\xabrimo \xc4\xafrankis, kuris remiasi paprastomis geometrin\xc4\x97mis formomis ir leid\xc5\xbeia gyventojams statyti virtualius objektus. Taip pat yra proced\xc5\xabrin\xc4\x97 skript\xc5\xb3 kalba\xc2\xa0\xe2\x80\x93 Linden Scripting Language\xc2\xa0\xe2\x80\x93 leid\xc5\xbeianti sukurtiems objektams suteikti interaktyvumo. Naudojantis i\xc5\xa1orine programine \xc4\xafranga galima sukurti tekst\xc5\xabras \xc4\xafvairiems objektams (pvz., drabu\xc5\xbeiams), animacij\xc4\x85, avatar\xc5\xb3 gestus ir kt. ir juos importuoti \xc4\xaf virtual\xc5\xb3 pasaul\xc4\xaf. \xe2\x80\x9eSecond Life\xe2\x80\x9c paslaug\xc5\xb3 teikimo s\xc4\x85lygos \xc4\xafgalina naudotojus \xc4\xafgyti j\xc5\xb3 sukurto turinio patentus.\n_START_SECTION_\nGyventojai\n_START_PARAGRAPH_\n\xe2\x80\x9eSecond Life\xe2\x80\x9c naudotojai, kitaip \xc5\xbeaid\xc4\x97jai, vadinami gyventojais (angl. Residents). Jie s\xc4\x85veikauja vieni su kitais per j\xc5\xb3 susikurtus avatarus. Gyventojai gali tyrin\xc4\x97ti pasaul\xc4\xaf, susitikin\xc4\x97ti su kitais gyventojais, bendrauti, u\xc5\xbesiimti individualia arba grupine veikla.\n_START_SECTION_\nEkonomika\n_START_PARAGRAPH_\n\xe2\x80\x9eSecond Life\xe2\x80\x9c turi savo ekonomik\xc4\x85, kurios pagrindas\xc2\xa0\xe2\x80\x93 virtuali valiuta Linden doleris. Gyventojai nuolat kuria virtualius produktus ar paslaugas ir juos perka ir parduoda. Taip pat yra galimyb\xc4\x97 konvertuoti tikrus pinigus, pvz., JAV dolerius \xc4\xaf virtuali\xc4\x85 valiut\xc4\x85. Virtualios valiutos kursas svyruoja, bet apytiksliai jis yra 270 Linden doleri\xc5\xb3 u\xc5\xbe vien\xc4\x85 JAV doler\xc4\xaf.'